《山甫画松》
宋代·舒岳祥

山甫作古松，意造无定本。
枝枝藏太阴，笔笔涵混沌。
气吞千尺崖，犹作飞瀑滚。
肺肝生洞壑，槎枒出隐岭。
奋臂盘礴余，墨渍笔不吮。
若人盖天机，岂为寻丈窘。
胸中有磥砢，欲出不可忍。
恐是城南树，写形难自隐。
呜呼夹山自有真松图，朝夕左右陈座隅。
伐薪架屋听笙竽，好翁之计诚非疏。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。